## Pravilnik o iskaznici i znački sanitarnog inspektora

### NN 106/1999 (15.10.1999.), Pravilnik o iskaznici i znački sanitarnog inspektora

# MINISTARSTVO ZDRAVSTVA

Na temelju članka 34. stavka 1. Zakona o sanitarnoj inspekciji
(»Narodne novine« broj 27/99), ministar zdravstva donosi

## PRAVILNIK

### O ISKAZNICI I ZNAČKI SANITARNOG INSPEKTORA

Članak 1.

Ovim Pravilnikom propisuje se obrazac službene iskaznice,
te oblik i izgled značke koju nosi viši sanitarni
inspektor, viši granični sanitarni inspektor, granični
sanitarni inspektor i sanitarni inspektor Ministarstva zdravstva,
sanitarni inspektor županijskog ureda za rad, zdravstvo i
socijalnu skrb i sanitarni inspektor ureda Grada Zagreba za zdravstvo,
rad i socijalnu skrb (u daljnjem tekstu: sanitarni inspektor)
te način izdavanja i vođenja evidencije o izdanim iskaznicama
i značkama.

Članak 2.

Obrasci službenih iskaznica »A«, »B«,
»C«, »D«, »E« i »F«, te
obrazac značke (obrazac »G«) tiskani su uz ovaj
Pravilnik i čine njegov sastavni dio.

Obrazac službene iskaznice (u daljnjem tekstu: iskaznica)
izrađuje se na punijem papiru bijele boje veličine
85¤55 mm i zaštićuje se omotom od plastične
mase.

Članak 3.

Obrazac iskaznice višeg sanitarnog inspektora (obrazac »A«),
višeg graničnog sanitarnog inspektora (obrazac »B«)
gra-ničnog sanitarnog inspektora (obrazac »C«)
i sanitarnog inspektora Ministarstva zdravstva (obrazac »D«)
sadrži:

*a) Na prednjoj strani iskaznice:*

1. utisnut grb Republike Hrvatske,

2. natpis: »Republika Hrvatska«,

3. natpis: »Ministarstvo zdravstva«,

4. naziv: »službena iskaznica viši sanitarni inspektor«
(obrazac »A«) odnosno »službena iskaznica
viši granični sanitarni inspektor« (obrazac »B«)
odnosno službena iskaznica granični sanitarni inspektor
(obrazac »C«) odnosno »službena iskaznica
sanitarni inspektor« (obrazac »D«),

5. mjesto za sliku veličina 28¤32 mm preko koje se
u donjem lijevom kutu otiskuje pečat Ministarstva,

6. ime i prezime nositelja iskaznice,

7. jedinstven matični broj građana i

8. serijski broj iskaznice.

*b) Na poleđini iskaznice:*

9. tekst o ovlastima nositelja iskaznice,

10. evidencijski broj iskaznice,

11. nadnevak izdavanja iskaznice i

12. mjesto za pečat Ministarstva zdravstva i potpis ministra
zdravstva.

Članak 4.

Obrazac iskaznice sanitarnog inspektora županijskog ureda
za rad, zdravstvo i socijalnu skrb (obrazac »E«) i sanitarnog
inspektora ureda Grada Zagreba za zdravstvo, rad i socijalnu skrb
(obrazac »F«) sadrži:

*a) Na prednjoj strani iskaznice:*

1. utisnut grb Republike Hrvatske,

2. natpis: »Republika Hrvatska«,

3. natpis: »Županija« odnosno »Grad Zagreb«

4. naziv: »službena iskaznica sanitarni inspektor«,

5. natpis: Ured za rad, zdravstvo i socijalnu skrb odnosno Gradski
ured za zdravstvo, rad i socijalnu skrb,

6. mjesto za sliku veličina 28¤32 mm preko koje se
u donjem lijevom kutu otiskuje pečat županijskog odnosno
gradskog ureda za zdravstvo,

7. ime i prezime nositelja iskaznice,

8. jedinstveni matični broj građana i

9. serijski broj iskaznice.

*b) Na poleđini iskaznice:*

10. tekst o ovlastima nositelja iskaznice,

11. evidencijski broj iskaznice,

12. nadnevak izdavanja iskaznice i

13. mjesto za pečat nadležnog tijela i potpis ovlaštene
službene osobe.

Članak 5.

Značka se izrađuje od metala, podloga je mesingana,
a aplikacija je sjajno niklana.

Veličina značke je 60¤55 mm.

Značka je okružena hrvatskim pleterom koji je izveden
u mesinganom reljefu na kojem su istaknuta slova »RH«
(Republika Hrvatska).

U središtu značke na zrakasto pozlaćenom prostoru
smješten je hrvatski grb, koji je izveden u crvenom i bijelom
emajlu, a gornji dio grba je reljefno izveden.

Na kružnom niklanom dijelu značke ispisan je tekst:
»sanitarna inspekcija« u plavom emajlu.

Donjim dijelom značke proteže se niklana lenta koja
djelomično pokriva pleter. Na lenti je plavim emajlom upisan
četveroznamenkasti broj.

Na poleđini značke nalazi se lisnata opruga od perne
bronce.

Članak 6.

Sanitarni inspektor u obavljanju inspekcijskih poslova nosi iskaznicu
i značku u kožnom povezu, kojim dokazuje svoj identitet
i svojstvo.

Kožni povez iz stavka 1. ovoga članka crne je boje
i trostrukog je pregiba. Veličina svakog pregiba je 8¤12
cm.

Članak 7.

Iskaznice i značke za sanitarne inspektore sa pripadajućim
kožnim povezom za potrebe Ministarstva zdravstva tiska i
izdaje Ministarstvo zdravstva, a za sanitarne inspektore županijskog
odnosno gradskog ureda za zdravstvo, rad i socijalnu skrb nadležan
županijski, odnosno gradski ured za zdravstvo, rad i socijalnu
skrb.

Članak 8.

O izdanim iskaznicama i značkama s pripadajućim povezom
sanitarnim inspektorima (za obavljanje sanitarnog nadzora, odnosno
obavljanje inspekcijskog nadzora) vodi se upisnik u Ministarstvu
zdravstva odnosno županijskom i gradskom uredu za zdravstvo,
rad i socijalnu skrb.

Upisnik iz stavka 1. ovoga članka sadrži:

1. redni broj

2. ime i prezime sanitarnog inspektora

3. serijski broj iskaznice i značke

4. nadnevak izdavanja

5. nadnevak povrata

6. potpis sanitarnog inspektora

7. odjeljak za napomene.

Članak 9.

Sanitarni inspektor koji izgubi iskaznicu odnosno značku
ili na drugi način ostane bez istih obvezan je o tome obavijestiti
neposrednog čelnika.

Nova iskaznica odnosno značka izdat će se nakon što
je izgubljena ili na drugi način nestala iskaznica ili
značka oglašena nevažećom u »Narodnim
novinama«.

Troškove oglašavanja u »Narodnim novinama«
i troškove izdavanja nove iskaznice odnosno značke
snosi sanitarni inspektor koji je iskaznicu ili značku
izgubio ili na drugi način ostao bez nje.

Članak 10.

Sanitarnom inspektoru kojemu prestane državna služba
ili koji bude postavljen u drugo zvanje obvezan je Ministarstvu
zdravstva odnosno županijskom ili gradskom uredu za zdravstvo,
rad i socijalnu skrb vratiti iskaznicu i značku u roku
od osam dana od dana prestanka službe ili dana postavljenja
u drugo zvanje.

Sanitarnom inspektoru može se privremeno oduzeti iskaznica
i značka ako je protiv njega povedena istraga ili je podignuta
optužnica do okončanja postupka ili iz drugih opravdanih
razloga kada postoji opasnost zlouporabe dužnosti.

Članak 11.

Iskaznice i značke izdane po ranijim propisima zamijenit
će se iskaznicama i značkama utvrđenim ovim Pravilnikom
u roku od 90 dana od dana stupanja na snagu ovoga Pravilnika.

Članak 12.

Danom stupanja na snagu ovoga Pravilnika prestaje važiti
Pravilnik o iskaznici sanitarnog inspektora (»Narodne novine«
broj 37/91).

Članak 13.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 011-01/99-01/0099
Urbroj: 534-04-03-99-0001
Zagreb, 8. listopada 1999.

Ministar
**prof. dr. sc. Željko Reiner,** v. r.

Oblik i izgled značke – "G"

![](dodatni/371327.gif)

![](dodatni/371328.gif)

![](dodatni/371329.gif)
Oblik i izgled značke - "G"

![](dodatni/371330.gif)

Pravilnik, NN 106/1999-1763